Norsk Redaktørforening

Styremøte 2023-06-14 (Utøya)

RKN

***Sak 2023 - 32: Regnskapsrapport per 31. mai 2023***

Vedlagt følger oppstilling for driftsregnskap og balanse per 31. mai. Grunnet periodisering av så vel inntekter som utgifter, samt enkelte andre særlige forhold, blir enkelte av postene forklart nærmere. I det følgende går vi gjennom regnskapsrapporten kronologisk.

**Inntekter**

Bokført NR-kontingent ligger ca 300.000 under det budsjetterte, hvilket er noe lavt. Legger vi imidlertid til periodiserte kontingenter, så er vi kun 100.000 kroner bak budsjett. Trolig vil avviket bli mindre enn dette, fordi vi får inn noen nye medlemmer i løpet av andre halvår, og vi har håp om å ende på budsjett.

Ellers kommer jo inntektene (som utgiftene) litt i rykk og napp, og ikke alltid i samsvar med den periodiseringen som regnskapsbyrået vårt gjør i budsjettkolonnen.

Verken administrasjonsvederlag, refusjon OR eller prosjektmidler PFF er blitt bokført ennå. Vi har heller ikke bokført inntekter fra Medieleder/landsmøtet. Det siste skyldes at alle alle intekter og de fleste utgifter har gått via MBL denne gangen, og vi er ennå ikke mottatt en komplett oversikt.

**Utgifter**

Utgiftene er fordelt på tre kapitler; prosjektkostnader, personalkostnader og driftskostnader.

**Prosjektkostnadene**

På posten "regionkontingenter” ser det ut som vi har en betydelig besparelse, men det skyldes at vi (i praksis) betaler ut alt i en runde, mens budsjettet er periodisert. Vi har i år ikke rukket å overføre pengene til regionforeningene før i juni.

Som tidligere nevnt er Medieleder/landsmøte-regnskapet ennå ikke klart. Derfor er de bokførte kostnadene her foreløpig begrenset og i stor grad knyttet til NRs landsmøte.

Det største avviklet på prosjektkostnader er på posten «kostnader andre møter». Her er en overskridelse på ca 20.000 kroner. Dette er en samlepost som naturlig nok vil øke med aktivitetsnivået i sekretariatet. Her føres kostnader i forbindelse med alle andre møter som ikke er en del av høst/vårmøter eller andre faste poster. Denne posten må også sees i sammenheng med posten «tiltak i handlingsplanen». Her er det kostnadene så langt i år 100.000 under budsjett. Posten «prosjekter og utredninger» er 60.000 under budsjett. De totale prosjektkostnadene ligger over 900.000 under det budsjetterte.

**Personalkostnadene** så langt i år drøyt 60.000 over budsjett.

**Driftskostnadene** er i store trekk i samsvar med budsjett. De største overskridelsen er på «kostnader lokaler», «reisekostnader» og «konferanser». Både husleie, utgifter til renhold, kantinebidrag og resepsjonsbidrag i Pressens hus er noe høyere enn først beregnet. Reiser og konferanser viser et høyt aktivitetsnivå med tre faglige medarbeidere i sekretariatet.

Regnskapet viser ifølge tabelloppstillingen et underskudd etter finansposter per 31. mai på 650.293 kroner, mot et "budsjettert” overskudd på 28.333 kroner. Sekretariatet har god tro på at vi kan nå budsjettmålet også i år. Størst usikkerhet knytter det seg til hvorvidt det er mulig at de to store konferansene Medieleder/vårmøtet og høstmøtet vil gå i balanse. Med stadig større krav til profesjonell avvikling og teknikk – i tillegg til utgifter knyttet til lokale, honorarer etc., er dette en krevende øvelse.

Forslag til vedtak:

Regnskapsrapporten per 31. mai tas til orientering.

*Vedlegg: Regnskapsoppstilling og balanse*

**Norsk Redaktørforening**

**Resultatregnskap 31.05.2023**

******

